Hippie-hotell på hjul
Her bor det selverklærte «hippie»-paret Bente Brenna (62) og Pål Nilsen (61), som tar hjertelig i mot turister som ønsker seg en opplevelse utenom det vanlige i stedet for et ordinært hotellrom. Paret bor i et koselig brunt hus, omgitt av en frodig hage - og noen doninger som ikke lenger er å se på veiene. Bilene og campingvognene har alle hver sin unike historie og er dekortert og innredet til soverom på sjarmerende vis.Bed & Breakfast-stedet ligger kun 40 minutter fra Oslo sentrum, men kan likevel kategoriseres som eksotisk. Det knøttlille «hotellet» har en tydelig internasjonal appell. Bente ramser opp utallige nasjonaliteter fra alle verdensdeler som har vært innom for en natt eller flere. - Jeg har Facebook-venner fra 44 land, det forteller jo litt, sier hun. Ifølge Bente er det ikke den helt ordinære turisten som oppsøker dem, men de mer reisevante og bevisste med høyere utdannelse. Det italienske paret Graziano Mori (58) og Rosangela Guglielmo (54) fra Villa Carcina ved foten av Dolomittene har akkurat parkert leiebilen sin på gårdsplassen. De har vært på en liten rundreise i Norge, og skal ha sin siste overnatting før retur fra Rygge til Bergamo dagen etter. Tidligere på dagen har de vært i Oslo, hvor de tok for seg de mest populære severdighetene de fant på nettstedet Tripadvisor; Operaen, Vigelandsparken, Fram-museet og Bygdøy. - Det er i grunn ikke så mye å se i Oslo, så det var ganske fort gjort, sier de. For dem er det langt mer spennende å komme seg ut av byen og til litt mer uoppdagede steder. Som alle gjester som kommer hit, trekkes de aller først med inn i stuen til Bente og Pål, og trakteres med kaffe eller øl som en liten velkomst. Fra sofakroken i Hvitsten drives turistinformasjon på høyt nivå. Her får de besøkende vite alt de ønsker om stedet de er kommet til, om Hvitsten og hele Norge forøvrig. - Det er dette vi liker aller best; snakke med folk som kommer på besøk, sier Bente. Hun mener at mange turister aldri kommer i prat med lokalbefolkningen der de er på reise. Bor man på denne måten, får man mye større innblikk i hvordan folket og landet er, påpeker hun.Vertskapet har alltid mye å snakke med gjestene sine om. De har selv vært mye ute og reist, og Bente kan også avsløre for italienerne at hun badet i Trevi-fontenen i ren «La Dolce Vita»-stil i Roma da hun var 20 år. - Vi drar ikke til Italia i år, så da kommer heller Italia hit til oss, sier hun lattermildt. Litt spesielt for de fleste er at vertskapet sitter og røyker den ene sigaretten etter den andre mens de forteller. - Her gjelder ikke røykeloven. Mange setter pris på at de får lov til å røyke inne, sier Bente. Pål viser rundt på tomten hvor kjøretøyene står. Han forteller historien til hver av dem, om årgang og modell, og hvordan de har havnet akkurat her hos dem. Hageblomster og markblomster, skog og fuglesang, gjør at gjestene lett finner roen her. - De sier de vil ha frokost mellom åtte og ni, men så sover de så godt at klokken fort blir elleve før de dukker opp, forteller vertskapet. Dette er tredje sesongen de tilbyr overnatting i hagen. Prisen er 600 kroner natten per bil eller vogn, som inkluderer rent sengetøy og en frodig frokost. For 250 kroner kan gjestene få en treretters med vin, hvor alt er laget fra bunnen av med lokale råvarer. De har plass til åtte gjester, og mye av sommeren er allerede booket opp. For å bestille plass, må man gå via nettsiden til Air Bed and Breakfast, www.airbnb.com.Dropp hotellet neste gang du er på reise. Sjekk heller inn på et slott, i en husbåt eller leie din egen øy. Igloer, containere, hus i tretoppene eller luksus-yachter. Verden er full av alternative overnattingsmuligheter. Det amerikanske selskapet AirBnB er et eksempel på et nettsted som tilbyr denne typen overnatting. I 2007 fant tre unge menn i San Fransisco ut at de skulle tilby tilreisende en mer autentisk opplevelse, ved å huse dem privat eller sørge overnatting som ga andre opplevelser enn et vanlig hotell. AirBnB har siden starten huset mer enn 11 millioner gjester på over 600 000 overnattingssteder i 192 land. Også her i landet finnes en rekke steder som går inn under paraplyen til det amerikanske selskapet. I Norge er det over 1500 overnattingssteder registrert på AirBnB, en økning på 302 prosent siden fjor. Det finnes overnattingsmuligheter fra Mandal i sør til Svalbard i nord. Oslo passerte 1000 overnattingssteder i mars 2014 - Norge og Oslo er en populær turistdestinasjon. For å dekke den økende etterspørselen er det et stort behov for flere verter, sier Aja Guldhammer, nordisk sjef for AirBnB. Reiselivsdirektør Per-Arne Tuftin i Innovasjon Norge tror den økende interessen for B&B i Norge er at det ofte er en rimelig overnatting med egen sjarm. - Når man reiser i jobbsammenheng bor man oftest på hotell, og når man skal på ferie søker man noe annet. Det er ved denne type overnatting at mange mener de virkelig opplever et sted og et land, sier Tuftin.- Fordelen ved å bo på B&B er at man kommer mer innpå de innfødte, sier Anne Marit Bjørgen, som selv leier ut rom i huset sitt i Oslo, under navnet Ambiose. Bjørgen har gitt ut bok hvor hun samlet norske B&B, og en oversikt over 110 utleiere rundt i landet finnes på nettstedet www.bbnorway.com. Hun forteller at de fleste gjestene er utenlandske.* Bed & Breakfast betyr oppredde senger og frokost for antallet gjester rommet er beregnet for. * Ved de fleste overnattingsstedene er frokost inkludert i prisen. Noen steder har selvhushold med kjøkken. * Felles for mange av stedene er at vertsfolket bor på stedet. (Kilde: The Norway Bed & Breakfast Book)B&B, ungdomsherberger eller en sofa. Her er flere steder som tilbyr rimelig og annerledes overnatting. www.bed-breakfast-world.com www.bedandbreakfast.com www.homeaway.no www.bbnorway.com www.couchsurfing.org www.globalfreeloaders.com www.hostelworld.com www.hostelbookers.com
I et lite skogholt i Hvitsten står fargerike veteranbiler og campingvogner og tilbyr losji til folk fra hele verden. veteranbiler og campingvogner og tilbyr losji til folk fra hele verden.